Rusland sal vrede met Oekraïne verwelkom op sy voorwaardesKombinasiefoto van Oekraïense president Wolodimir Zelenski (links) en Russiese president Wladimir Poetin (regs) (Foto: Verskeie bronne/AFP) Die Kremlin het Donderdag gesê hy verwelkom enige poging om konflik in Oekraïne te beëindig, mits dit op Moskou se voorwaardes plaasvind. Dit volg ŉ dag ná die leiers van China en Oekraïne vir die eerste keer sedert die inval gesels het. “Ons is gereed om enigiets te verwelkom wat ŉ einde kan bring aan die konflik in Oekraïne en vir Rusland om sy doelwitte te bereik,” het Dmitry Peskov, woordvoerder van die Kremlin, aan verslaggewers gesê. “Wat betref kommunikasie, is dit ŉ soewereine saak van dié lande.” Volgens hom is daar geen plan vir enige nuwe kontakte tussen Russiese president Wladimir Poetin en Xi Jinping in die nabye toekoms nie. Die een uur lange gesprek tussen die leiers van China en Oekraïne Woensdag het glo ingesluit dat Xi vredesonderhandelings wou bevorder. Xi het in Maart na Moskou gereis vir ŉ beraad met Poetin en die twee leiers het ingestem om hul vennootskap te verdiep. Moskou het Woensdag Kiëf daarvan beskuldig dat hy vredespogings ondermyn in sy reaksie op die gesprek tussen Oekraïense president Wolodimir Zelenski en Xi Jinping. China het gepoog om homself as ŉ neutrale party in die Oekraïense konflik voor te hou, ondanks sterk bande met Rusland. China het nie Moskou se inval veroordeel nie. Beijing het ŉ vae politieke oplossing voorgehou om ŉ einde te bring aan die konflik, insluitend ŉ versoek tot dialoog en respek vir alle lande se soewereiniteit. Oekraïne het gesê hy sal nie met Poetin onderhandel nie en dat vrede slegs moontlik sal wees ná Rusland sy troepe onttrek.